
ODLOČITVE REPUBLIKE SLOVENIJE

V ZVEZI Z ZADEVAMI EVROPSKE UNIJE

PREDLOG ZA OBRAVNAVO

I.

1. Zadeva EU: 

Naslov dokumenta v slovenskem jeziku: Predlog uredbe Evropskega parlamenta in Sveta o vzpostavitvi okvira za ukrepe v državah članicah za zagotavljanje cenovne dostopnosti in razpoložljivosti stanovanj (akt o cenovno dostopnih stanovanjih)
Naslov dokumenta v delovnem jeziku EU: Proposal for a Regulation of the European Parliament and of the Council establishing a framework for measures in Member States to safeguard housing affordability and availability (Affordable Housing Act)
Datum dokumenta: 10. 09. 2026
Številka dokumenta: 12967/26 
Medinstitucionalna oznaka: 2026/0268(COD)
Pri izdelavi predloga stališča so upoštevane še različice in priloge dokumenta EU: 

2. Vrsta odločitve RS: Stališče Republike Slovenije
3. Postopek sprejemanja zadeve EU v institucijah EU:

Postopek: Redni zakonodajni postopek 
Faza sprejemanja:  
4. Pristojni organ EU: 

Svet  EU v sestavi: COMP - Svet EU za konkurenčnost (notranji trg, industrija, raziskave in vesolje) 

Delovno telo Sveta EU: 
5. Organ, pristojen za dokončen sprejem stališča RS:
  Vlada
6. Pravna podlaga za obravnavo v Državnem zboru: 
 Vlada Republike Slovenije s stališčem Republike Slovenije seznani Državni zbor Republike Slovenije v skladu z 8. členom Zakona o sodelovanju med državnim zborom in vlado v zadevah Evropske unije. 
Pri delu v Državnem zboru bodo sodelovali:  Peter Lovšin Aša Rogelj Anita Hočevar-Frantar Lana Gobec
7. Roki:

Predviden čas pričetka obravnave zadeve EU v institucijah EU: 22. 09. 2026
Predviden čas sprejema zadeve EU v institucijah EU: 30. 12. 2026
Rok za odziv organa: 12. 10. 2026
Rok za obravnavo na seji Vlade in njenih odborih: 12. 11. 2026
Rok za obravnavo predloga stališča RS v DZ: 
Predlog z obrazložitvijo za skrajšanje oziroma podaljšanje rokov: 
8. Organ, odgovoren za pripravo predloga stališča RS:

Organ: Ministrstvo za okolje in prostor
Kontaktne osebe organa: Anita Hočevar-Frantar, vodja Sektorja za stanovanja in zemljiško politiko, Lana Gobec, Sektor za stanovanja in zemljiško politiko
9. Delovna skupina Vlade, organizirana za posamezno področje zadev EU: 
DS23 - Varstvo konkurence in državne pomoči 

vodilni organ: MGDŠ - Ministrstvo za gospodarstvo, delo in šport

vodja delovne skupine: mag. Karla Pinter, generalna direktorica Direktorata za notranji trg
Delovna skupina je predlog stališča RS obravnavala:  Ne
10. Predlog stališča RS je usklajen z organi:

Organ: Ministrstvo za finance, Ministrstvo za gospodarstvo, delo in šport, Ministrstvo za zunanje in evropske zadeve, Služba Vlade Republike Slovenije za zakonodajo
Kontaktna oseba organa: Ministrstvo za finance, Jana Polak, Ministrstvo za gospodarstvo, delo in šport, Snežana Dolenc, Ministrstvo za zunanje in evropske zadeve, Tine Rus, Služba Vlade Republike Slovenije za zakonodajo, Nina Robežnik
11. O predlogu stališča RS je bilo opravljeno posvetovanje z: 

12. Zahteva za obravnavo: na seji Vlade, na seji Odbora za gospodarstvo
	mag. Polona Rifelj

MINISTRICA


II.

PREDLOG

STALIŠČE RS
Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22, 57/25 - ZF in 555/26) je Vlada Republike Slovenije sprejela naslednji sklep
A)

Republika Slovenija je sprejela (določila predlog)
Stališče Republike Slovenije
Vlada Republike Slovenije je sprejela na podlagi 49.h člena Poslovnika Vlade Republike Slovenije stališče Republike Slovenije k zadevi Predlog uredbe Evropskega parlamenta in Sveta o vzpostavitvi okvira za ukrepe v državah članicah za zagotavljanje cenovne dostopnosti in razpoložljivosti stanovanj (akt o cenovno dostopnih stanovanjih) - 12967/26, ki se glasi:

Republika Slovenija pozdravlja prizadevanja Evropske komisije za vzpostavitev skupnega okvira na ravni Evropske unije za ukrepe, s katerimi pristojni organi zagotavljajo cenovno dostopnost in razpoložljivost stanovanj, saj bo ta prispeval k večji pravni varnosti in predvidljivosti za pristojne organe, prebivalce in gospodarske subjekte. Pri tem poudarja pomen doslednega spoštovanja načela subsidiarnosti in pozdravlja, da predlog ne harmonizira stanovanjske politike, temveč določa skupna postopkovna pravila, medtem ko samo urejanje področja ostaja v pristojnosti držav članic ter njihovih regionalnih in lokalnih organov.
B) (Za zakonodajne akte in odločitve politične narave)

POGLAVITNE REŠITVE IN CILJI PREDLOGA ZADEVE EU: 
Predlog Uredbe je del Evropskega načrta za dostopna stanovanja (European Affordable Housing Plan), ki ga je Komisija predstavila 16. 12. 2025. Komisija ugotavlja, da se v nekaterih mestih, metropolitanskih regijah, na otokih in v turističnih destinacijah povpraševanje po stanovanjih izrazito ne ujema s ponudbo, pri čemer lahko nekatere oblike rabe stanovanj, ki niso stalno prebivališče, pritiske še dodatno zaostrijo. Pristojni organi zato vse pogosteje sprejemajo ukrepe glede kratkoročnega najema ter pridobitve in rabe stanovanjskih nepremičnin.

Sodišče Evropske unije je priznalo, da je zagotavljanje dostopnosti in razpoložljivosti stanovanj lahko nujen razlog v splošnem interesu, ki upravičuje omejitve temeljnih svoboščin notranjega trga. Vendar obstoječi pravni okvir, vključno z Direktivo 2006/123/ES o storitvah na notranjem trgu (Direktiva o storitvah; Services Directive), ne določa dovolj konkretnih meril za ugotavljanje stanovanjske obremenitve ter za presojo nujnosti in sorazmernosti ukrepov. Posledica so različni pristopi na nacionalni, regionalni in lokalni ravni ter pravna negotovost. Cilj predloga je zato vzpostaviti skupno metodologijo za ugotavljanje stanovanjske obremenitve ter skupne zahteve glede utemeljenosti, sorazmernosti, preglednosti in pregleda ukrepov, ne da bi se s tem harmonizirala stanovanjska politika ali predpisovali posamezni ukrepi.

Predlog spremlja Priporočilo Komisije o cenovni dostopnosti in ponudbi stanovanj na območjih pod stanovanjsko obremenitvijo, ki se osredotoča na strukturno povečanje ponudbe stanovanj, zlasti stanovanj pod tržnimi cenami (načrti za pospešitev gradnje, pospešitev dovoljevanja in javnih naročil, boljša raba obstoječega stavbnega fonda, zemljiška politika in mobilizacija financiranja).

Predlog je razdeljen na tri poglavja in vsebuje 17 členov ter prilogo.

I. poglavje (1. do 4. člen) določa predmet urejanja, področje uporabe, razmerje do drugih aktov EU in opredelitve pojmov. Uredba se uporablja za ukrepe, ki omejujejo dostop do storitev kratkoročnega najema nastanitev ali njihovo opravljanje, ter za ukrepe, ki omejujejo pridobitev ali rabo zemljišč in stanovanjskih nepremičnin, ki se ne uporabljajo kot stalno prebivališče, kadar so ti ukrepi utemeljeni z nujnostjo zagotavljanja dostopnosti in razpoložljivosti stanovanj. Za ukrepe glede kratkoročnega najema se Direktiva o storitvah, vključno z obveznostjo priglasitve iz sedmega odstavka 15. člena, ne uporablja. Uredba se ne uporablja za ukrepe, sprejete izključno za izvajanje določb o registraciji iz Uredbe (EU) 2024/1028 o zbiranju in izmenjavi podatkov v zvezi s storitvami kratkoročnega najema nastanitev (Regulation (EU) 2024/1028 on data collection and sharing relating to short-term accommodation rental services).

II. poglavje (5. do 13. člen) vzpostavlja skupni okvir za ukrepe. Oddajanja gostiteljevega stalnega prebivališča ni mogoče omejiti. Pristojni organ mora pred sprejetjem ukrepa oceniti, ali območje izpolnjuje merila za območje pod stanovanjsko obremenitvijo: razmerje med ceno stanovanja in razpoložljivim dohodkom na prebivalca znaša najmanj 8, razmerje se je v zadnjih 10 letih povečalo in stanovanjska obremenitev glede na demografska gibanja, ponudbo in povpraševanje v naslednjih treh letih verjetno ne bo popustila. Če razmerje znaša najmanj 10, se merilo rasti ne uporablja. Ocena mora temeljiti na objektivnih, preglednih in preverljivih podatkih; pristojni organi lahko uporabijo tudi alternativne, bolj podrobne podatke. Ozemeljski obseg območja ne sme presegati nujnega (okraji, občine, funkcionalna urbana območja, podeželska območja ali njihovi deli). Ukrepi morajo biti nediskriminatorni, nujni (izkazan znaten škodljiv učinek zadevne dejavnosti v vsaj treh letih pred sprejetjem ukrepa) in sorazmerni. Zagotoviti je treba postopkovna jamstva in sodno varstvo. Ukrepi se sprejmejo za največ pet let, se redno pregledujejo in umaknejo, ko pogoji niso več izpolnjeni, pred začetkom veljavnosti pa se objavijo skupaj z ocenami, ozemeljskim obsegom in trajanjem.

III. poglavje (14. do 17. člen) določa, da se uredba ne uporablja za ukrepe, sprejete pred njeno uveljavitvijo, ureja pooblastilo Komisiji za sprejemanje delegiranih aktov glede pragov in metodologije, evalvacijo pet let po začetku veljavnosti ter začetek veljavnosti.

Priloga določa izračun razmerja med ceno in dohodkom na podlagi podatkov Komisije: povprečne transakcijske cene stanovanj na ravni NUTS 3 in razpoložljivega dohodka gospodinjstev na prebivalca na ravni NUTS 2 ter pragova 8 in 10 let.

Obrazložitev stališča

Republika Slovenija pozdravlja prizadevanja Evropske komisije za vzpostavitev skupnega okvira na ravni Evropske unije za ukrepe, s katerimi pristojni organi zagotavljajo cenovno dostopnost in razpoložljivost stanovanj, saj bo ta prispeval k večji pravni varnosti in predvidljivosti za pristojne organe, prebivalce in gospodarske subjekte. Pri tem poudarja pomen doslednega spoštovanja načela subsidiarnosti in pozdravlja, da predlog ne harmonizira stanovanjske politike, temveč določa skupna postopkovna pravila, medtem ko samo urejanje področja ostaja v pristojnosti držav članic ter njihovih regionalnih in lokalnih organov.

Republika Slovenija prepoznava, da se tudi v Sloveniji soočamo z naraščanjem cen stanovanjskih nepremičnin in najemnin, zlasti v večjih mestih in turističnih območjih, kar vse bolj otežuje dostop do primernega in cenovno dostopnega stanovanja, predvsem mladim, gospodinjstvom z nizkimi in srednjimi dohodki ter zaposlenim v ključnih poklicih. Zato podpira cilj predloga, da se pristojnim organom omogoči učinkovitejše in pravno varno ukrepanje na območjih, kjer so pritiski na stanovanjski trg najizrazitejši.

Republika Slovenija se strinja, da mora biti ozemeljski obseg območij pod stanovanjsko obremenitvijo omejen na najmanjše možne enote, ki še omogočajo zanesljivo ugotavljanje stanovanjske obremenitve. Pozdravlja, da predlog omogoča opredelitev takšnih območij na ravni okrajev, občin ali njihovih delov, saj ciljno usmerjen pristop zagotavlja sorazmernost ukrepov in njihov vpliv na notranji trg omejuje zgolj na območja, kjer je ukrepanje dejansko potrebno.

Republika Slovenija pozdravlja, da predlog pristojnim organom ne nalaga obveznosti sprejemanja ukrepov in jih tudi vnaprej ne predpisuje, temveč odločitev o tem, ali in katere ukrepe sprejeti, prepušča presoji držav članic in njihovih pristojnih organov glede na lokalne razmere. Izpolnjevanje meril za območje pod stanovanjsko obremenitvijo tako ne vodi samodejno v sprejetje ukrepov.

Republika Slovenija poudarja pomen zanesljivih in primerljivih podatkov za ugotavljanje stanovanjske obremenitve ter možnosti, da pristojni organi uporabijo tudi lastne, bolj podrobne nacionalne podatke. V nadaljnji obravnavi si bo prizadevala za pojasnitev virov podatkov, ki jih bo zagotavljala Evropska komisija, pogojev za uporabo nacionalnih podatkov ter za ustrezno upoštevanje obstoječih nacionalnih ureditev.

Republika Slovenija podpira cilj povečanja pravne varnosti pri sprejemanju ukrepov, ki lahko vplivajo na svobodo ustanavljanja in prost pretok storitev. Ob tem poudarja, da mora skupni okvir učinkovito preprečevati nastajanje novih ovir na notranjem trgu ter razdrobljenost lokalnih zakonodajnih rešitev. Ker uredba odpravlja obveznost priglasitve iz člena 15(7) Direktive 2006/123/ES o storitvah na notranjem trgu, si bo v nadaljnji obravnavi prizadevala za ohranitev preglednosti in možnosti zgodnjega preverjanja nacionalnih, regionalnih in lokalnih ukrepov z vidika njihove nediskriminatornosti, nujnosti in sorazmernosti.

Pri usklajevanju predloga si bo Republika Slovenija prizadevala za jasnost in sorazmernost določb ter za ustrezno upoštevanje raznolikosti stanovanjskih trgov in sistemov v državah članicah.

Republika Slovenija meni, da je potrebno rešitev problema dostopnosti stanovanjskih nepremičnin iskati predvsem v povečanju ponudbe stanovanj, vključno z odpravljanjem ovir na notranjem trgu na področju gradbeništva (gradbeni proizvodi, gradbene storitve, priznavanje poklicnih kvalifikacij, napotitve delavcev).

Republika Slovenija razume, da Uredba ne bo vplivala na določbe Sklepa Komisije (EU) 2025/2630 (Commission Decision (EU) 2025/2630), ki določa javno financiranje cenovno dostopnih stanovanj kot storitve splošnega gospodarskega pomena. Menimo, da lahko pristojni organi omejevalne ukrepe po predlogu in financiranje po sklepu uporabljajo hkrati. Republika Slovenija zato poudarja, da morata obe ureditvi tudi v nadaljnjem postopku ostati ločeni in se uporabljati vsaka po svojih pravilih in pogojih.

OCENA VPLIVOV IN POSLEDIC PREDLOGA ZADEVE EU: 
Vpliv na pravni red

Ni vpliva na pravni red.

Posledice za proračun

Predlog nima neposrednih posledic za proračun 
Vpliv na gospodarstvo

Predlog ne nalaga neposrednih obveznosti podjetjem. Učinki na gospodarske subjekte, zlasti mala in srednje velika podjetja v sektorju kratkoročnega najema in turizma, bodo posredni in odvisni od ukrepov, ki jih bodo sprejeli pristojni organi. Večja pravna varnost in predvidljivost glede tega, kje, kdaj in za koliko časa lahko veljajo omejitve, naj bi zmanjšali regulativno negotovost; Komisija ocenjuje vpliv na konkurenčnost kot omejen in v splošnem nevtralen.
Vpliv na javno upravo

Pristojni organi, ki se bodo odločili za sprejem ukrepov, bodo morali izvesti in objaviti oceno stanovanjske obremenitve, nujnosti in sorazmernosti ter ukrepe redno pregledovati, kar pomeni določeno administrativno breme. Hkrati se odpravlja obveznost priglasitve ukrepov glede kratkoročnega najema po Direktivi o storitvah, pristojni organi pa lahko uporabijo podatke Komisije in podatke, zbrane na podlagi Uredbe (EU) 2024/1028.
Vpliv na okolje

Okoljski učinki bodo omejeni in predvsem posredni.
Drugo

C)

Predstavniki RS, ki bodo zastopali stališče RS v institucijah EU: 
Nina Marolt, SPBR

